In nomine Verbi incarnati. Notum sit omnibus fidelibus quod ego Bovo, indignus sacerdos, peccatorum meorum enormitatem agnoscens, simulque penas ignis eterni evadere cupiens, sanctorumque consortia habere desiderans, dono Deo et sanctis apostolis ejus Petro et Paulo, et ad locum Cluniacum, ubi preesse videtur donnus abba Maiolus, quasdam res meas quæ sunt sitæ in pago Matisconensi, in villa Poliaco: hoc est curtilum unum cum omnibus vineis ad ipsum pertinentibus, et cum omnibus quæ in ipsa villa ego et omnes heredes mei habere videmur. Dono etiam et servum, nomine Rotbertum, in servitio monachorum Sancti Petri. Has ergo res denominatas dono ad prefatum locum, ut a die presenti faciant ipsi monachi quicquid voluerint. Qui autem calumpniare vel scindere hanc cartam a me libentissime factam presumpserit, iram incurrat Dei omnipotentis et omnium sanctorum, nisi emendaverit; insuper, cogente potestate, auri libras III persolvat, et postea firma et stabilis permaneat, stipulatione subnixa. Actum Cluniaco publice. S. Bovonis, qui fieri et firmare rogavit. S. Ermenaldi. S. Ermenardi. S. Johannis. S. Winitrudis. S. Vulberti. S. Aydoardi. Data mense martio, anno XXXIIII Lotharii regis. Warnerius scripsit.